Aneirin Karadog

Bardd, darlledwr, perfformiwr ac ieithydd o Gymru yw **Aneirin Karadog** (ganed 11 Mai 1982).

## Bywyd cynnar ac addysg 
Ganwyd Aneirin yn Ysbyty H.M Stanley, Llanelwy. Mae ei fam yn Llydawes a'i dad yn Gymro; gall siarad Cymraeg, Saesneg, Llydaweg, Ffrangeg a Sbaeneg yn rhugl.

Fe'i magwyd yn Llanrwst cyn symud i Bontardawe yn y 1980au ac yna i Bontypridd a bu'n ddisgybl yn Ysgol Gynradd Pontardawe a Pont-Siôn-Norton ac yna yn Ysgol Gyfun Rhydfelen rhwng 1993-2000. Graddiodd wedyn o'r Coleg Newydd, Prifysgol Rhydychen, gyda gradd mewn Ffrangeg a Sbaeneg. 

## Gyrfa
### Cyfryngau 
Bu'n gweithio am gyfnod gyda Menter Iaith Rhondda Cynon Taf cyn cael swydd yn Llanelli fel ymchwilydd gyda chwmni teledu Tinopolis yn 2005.  Mae wedi cyflwyno *Wedi 7* ac arferai rannu'i amser rhwng y rhaglen *Heno* a *Sam Ar y Sgrin*, ar S4C.

Yn 2007 cyflwynodd Aneirin Karadog gyfres *Byd y Beirdd* i Radio Cymru.  Yn 2013, cyflwynodd a sgriptiodd Aneirin rhaglen ddogfen am Zombis i S4C o'r enw *Sombis! Byd y Meirw Byw*. Yn 2014 cyflwynodd ac actiodd Aneirin estyniad o'i hunan gyda barf piws hir mewn cyfres o'r enw *Y Barf* ar S4C, gan ymdrechu i gyflwyno barddoniaeth i wylwyr ifanc S4C mewn ffordd hwyliog.

### Cerddoriaeth 
Bu'n aelod o Genod Droog a'r Diwygiad ac mae wedi cyfrannu i amryw o albymau cerddorol, gyda Llwybr Llaethog, Cofi Bach a Tew Shady.  Ym Mis Mawrth 2012 cyd-greodd a pherfformiodd Aneirin Bx3, sioe farddoniaeth i blant, ar y cyd gydag Eurig Salisbury, Catrin Dafydd a Llyr Bermo.

Yn hydref 2013 cyhoeddodd albym gysyniadol mewn cynghanedd am zombis yng Nghwm Gwendraeth  o'r enw "Y Meirw Byw" gyda'r prosiect Y Datgyfodiad, sy'n cynnwys geiriau gan Abeirin, cerddoriaeth gan Chris Josey a gwaith celf gan Huw Aaron.  Bu'n un o 6 a greodd ac a berfformiodd sioe am Dylan Thomas o'r enw Dylan Live/Dylan ar Daith a deithiodd ledled cymru yn ystod 2014 ac gyrhaeddodd uchafbwynt drwy berfformio yn Pen Festival, Efrog newydd ym mis Mai 2014.

Fe recordiwyd albwm o'r enw Y Meirw Byw gyda Chris Josey dan yr enw artist Y Datygyfodiad.

### Llenyddiaeth 
Enillodd Wobr Emyr Feddyg yn Eisteddfod Casnewydd 2004 a Chadair Eisteddfod yr Urdd yn 2005. Cyhoeddodd gerddi ar y cyd yn y gyfrol *Crap ar Farddoni*. Yn Eisteddfod Wrecsam 2011 enillodd ar gystadleuaeth Y Delyneg.  Ym mis Mawrth 2012 cyhoeddodd ei gyfrol gyntaf o gerddi yn unigol: *O Annwn i Geltia* (Cyhoeddiadau Barddas). Cyfrannodd Huw Aaron ugain  o luniau a chlawr i'r gyfrol. Enillodd y gyfrol "O Annwn i Geltia" wobr Categori Barddoniaeth Llyfr y Flwyddyn.

Yn Eisteddfod yr Urdd Boncath, 2013, cyhoeddwyd mai Aneirin oedd Bardd Plant Cymru 2013-2015.

Enillodd Gadair Eisteddfod Genedlaethol Sir Fynwy yn 2016 o dan y ffugenw "Tad Diymadferth?" Roedd ei gerdd, ar y testun "Ffiniau", yn archwilio rhyfel a heddwch.

Cwblhaodd ymchwil doethuriaethol ym Mhrifysgol Abertawe i'r berthynas rhwng y bardd, ei gyfrwng a'i gynulleidfa.

## Llyfryddiaeth 
* (Gydag eraill) *Crap ar Farddoni* (Gwasg Carreg Gwalch, 2006)
**O Annwn i Geltia* (Cyhoeddiadau Barddas, 2012)
**Bylchau* (Cyhoeddiadau Barddas, 2016)
**Llafargan* (Cyhoeddiadau Barddas, 2019)
**Byw Iaith: Taith i Fyd y Llydaweg* (Gwasg Carreg Gwalch, 2019)

## Cyfeiriadau 
Categori:Genedigaethau 1982
Categori:Beirdd Cymraeg
Categori:Cerddorion o Gymru
Categori:Cyflwynwyr radio o Gymru
Categori:Cyflwynwyr teledu o Gymru
Categori:Ieithyddion o Gymru
Categori:Llenorion yr 21ain ganrif o Gymru
Categori:Pobl o Bontypridd
Categori:Pobl addysgwyd yn Ysgol Gyfun Garth Olwg
Categori:Prifeirdd
Categori:Pobl o Glwyd
Categori:Pobl o Sir Ddinbych